იორკის ბრძოლა
იორკის ბრძოლა მოხდა ვიკინგების დიდ წარმართულ არმიასა და ნორთუმბრიის ანგლოსაქსურ არმიებს შორის 867 წლის 21 მარტს ქალაქ იორკში. 866 წლიდან ნორთუმბრიის სამეფო სამოქალაქო ომის ქარცეცხლში იყო გახვეული, სამეფო ტახტისთვის ერთმანეთს ორი პრეტენდენტი : აელა (Ælla) და ოსბერტი (Osberht) ებრძოდა . ვიკინგებმა, რომლებიც აღმოსავლეთი სანაპიროდან შეესივნენ ინგლისს, ახერხებენ ქალაქ იორკის დაკავებას. ამ ფაქტმა ტახტისთვის მოქიშპეები გააერთიანა და ისინი საერთო ძალით შეეცადნენ მტრის ქალაქიდან განდევნას. ყოფილი მტრების გაერთიანებას შედეგად წარმატება არ მოჰყოლია, პირიქით, ორივე მათგანი ბრძოლაში დაიღუპა. წარმატებების ფონზე ვიკინგებმა ნორთუმბრიის ტახტზე ჯერ მათი გავლენის ქვეშ მყოფი მეფე აიყვანეს, ეგბერტი ( Ecgberht), თუმცა მალე ახალი სამეფოს შექმნა გამოაცხადეს, (Kingdom of Jórvík ) და მისი ცენტრი გახდა ქალაქი იორკი.